Twee sterf, kleuter ontkom ternouernood in botsing op N1Twee mense, ‘n man en ‘n vrou, het in die ongeluk gesterf. ‘n Sesjarige kind is onder die beseerdes. (Foto: SA Polisie) Twee mense is dood en drie ander, onder wie ŉ sesjarige kind, is beseer in ŉ ernstige ongeluk op die N1 suid van Mokopane in Limpopo. Brig. Motlafela Mojapelo, polisiewoordvoerder, het gesê die ongeluk het Donderdag omstreeks 10:40 plaasgevind. Twee voertuie, ŉ Toyota Land Cruiser met ŉ sleepwa en ŉ Toyota Yaris, het in ŉ suidelike rigting gery toe die bestuurder van die Land Cruiser oënskynlik beheer oor die voertuig verloor het. Dit het omgeslaan en die sleepwa het losgekom. Dit het met die Yaris agter die Land Cruiser gebots. “Daar was ses insittendes in die Land Cruiser: ŉ kleuter en ŉ sesjarige kind, asook vier volwassenes. Die bestuurder en ŉ vrou is op die toneel dood. Die sesjarige kind en twee volwassenes is na ŉ hospitaal geneem,” het Mojapelo gesê. Die ongeluk het groot verkeersontwrigting veroorsaak en die pad was ‘n ruk lank vir verkeer gesluit. (Foto: SA Polisie) “Die kleuter is nie beseer nie.” Die insittendes van die Yaris is ook ongedeerd. Die voorval het groot verkeersopeenhopings veroorsaak. Alle bane is kort ná die ongeluk vir verkeer gesluit terwyl die wrakstukke uit die pad verwyder en ŉ polisieondersoek op die toneel gedoen is. Die pad is intussen weer oopgestel. “Die polisieondersoek sal die oorsaak van die ongeluk bepaal,” het Mojapelo gesê.